શતાનંદ સ્વામી કહે છે, હે પુરુષોત્તમનારાયણ ! તમે ક્ષમાના નિધિ છો, ક્ષમાના સાગર છો, નદીમાં પાણી કદાચ ખૂટી જાય, કૂવામાં પાણી ખૂટી જાય, પણ સમુદ્રમાં કયારેય પણ પાણી ખૂટે નહિ. પ્રભુ ! તમે સાગર જેવા ક્ષમા રાખનારા છો, ક્ષમાના સાગર છો. ગમે તેવા કોઈ અપરાધ કરે, તમારૂં કોઈ અપમાન કરે, છતાં પ્રભુ ! તમે કોઈનો તિરસ્કાર કરો નહિ, વનવિચરણ વખતે અજ્ઞાનીઓએ ખૂબ અપમાન કર્યું, છતાં તમે ક્ષમા રાખીને અજ્ઞાનીને જ્ઞાન આપી સન્માર્ગે વાળ્યા.